CELEX: C2005/006/91
Language: el
Date: 2005-01-08 00:00:00
Title: Υπόθεση T-464/04: Προσφυγή της Impala κατά της Επιτροπής των Ευρωπαϊκών Κοινοτήτων που ασκήθηκε στις 3 Δεκεμβρίου 2004

8.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/46
            
         Προσφυγή της Impala κατά της Επιτροπής των Ευρωπαϊκών Κοινοτήτων που ασκήθηκε στις 3 Δεκεμβρίου 2004
   (Υπόθεση T-464/04)
   (2005/C 6/91)
   Γλώσσα διαδικασίας: η αγγλική
   H Impala, με έδρα τις Βρυξέλλες (Βέλγιο), εκπροσωπούμενη από τους S. Crosby και J. Golding, solicitors, άσκησε στις 3 Δεκεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει στο σύνολό της την απόφαση της Επιτροπής της 19ης Ιουλίου 2004 στην υπόθεση COMP/M.3333 Sony/BMG
            
         
               —
            
            
               επικουρικώς, να ακυρώσει την προσβαλλόμενη απόφαση καθόσον αφορά ένα ή όλα τα κατωτέρω σημεία:
               
                           —
                        
                        
                           συλλογική δεσπόζουσα θέση στην αγορά των αδειών μεταδόσεως μουσικών έργων μέσω διαδικτύου·
                        
                     
                           —
                        
                        
                           ατομική δεσπόζουσα θέση στις αγορές της διανομής μουσικών έργων μέσω διαδικτύου·
                        
                     
                           —
                        
                        
                           συντονισμός των δραστηριοτήτων εκάστου των εμπλεκομένων μερών στον τομέα της εκδόσεως μουσικών έργων·
                        
                     
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα είναι διεθνής ένωση που έχει ως αντικείμενο την προώθηση των γενικών συμφερόντων των μελών της, ανεξαρτήτων εταιριών μουσικής παραγωγής. Ζητεί την ακύρωση της αποφάσεως της Επιτροπής με την οποία εγκρίθηκε η συγχώνευση μεταξύ των παγκοσμίων δραστηριοτήτων της Bertelsmann AG και της Sony Corporation of America στον τομέα της ηχογραφημένης μουσικής.
   Προς στήριξη της προσφυγής της, η προσφεύγουσα υποστηρίζει ότι η Επιτροπή, επιτρέποντας την πράξη συγκεντρώσεως, παρέβη το άρθρο 253 ΕΚ, το άρθρο 81, παράγραφος 1, ΕΚ, τον κανονισμό 4064/89 (1) καθώς και τις διατάξεις που έχουν εκδοθεί για την εφαρμογή τους. Επιπλέον, η Επιτροπή υπέπεσε σε πρόδηλη πλάνη εκτιμήσεως:
   
               —
            
            
               θεωρώντας ότι δεν υπήρχε συλλογική δεσπόζουσα θέση στην αγορά της ηχογραφημένης μουσικής πριν από τη συγχώνευση·
            
         
               —
            
            
               θεωρώντας ότι η συγχώνευση δεν θα ενίσχυε τη συλλογική δεσπόζουσα θέση που υπήρχε στην αγορά·
            
         
               —
            
            
               θεωρώντας ότι η συγχώνευση δεν θα δημιουργούσε συλλογική δεσπόζουσα θέση στην αγορά της ηχογραφημένης μουσικής, στην αγορά των αδειών μεταδόσεως μουσικών έργων μέσω διαδικτύου ή στην αγορά της διανομής μουσικών έργων μέσω διαδικτύου·
            
         
               —
            
            
               θεωρώντας ότι η συγχώνευση δεν θα οδηγούσε στον συντονισμό των δραστηριοτήτων εκάστου των εμπλεκομένων μερών στον τομέα της εκδόσεως μουσικών έργων.
            
         
      (1)  ΕΕ L 395, σ. 1.